Tor Ærlig

Tor Erling Naas (født 29. april 1965), bedre kjent som Tor Ærlig, er en norsk musiker og tegneserieskaper som bor i Porsgrunn.


== Utdannelse og tidlig karriere ==
Tidlig på 1980-tallet fikk Naas utgitt sine første tegneserier i bladet KOnK under pseudonymet Viktor Nord. I 1985 vant han også en tegneseriekonkurranse i Det Nye. Deretter tok han en pause inntil begynnelsen av 1990-tallet, da han ble fast tegner av serien «EKG» for Ikkevold, i tillegg til at han laget serier for Norsk MAD og F.eks., og vitsetegninger for Humorparaden. I denne perioden hadde han begynt å bruke aliaset Tor Ærlig.
I 1992–1993 tok Naas tegneserieutdanning ved Morten Myklebusts tegneserieskole Heksegryta. Myklebust foreslo at Naas skulle søke jobb i Semic forlag, noe han gjorde, og her fikk jobbet han med Iskalde grøss, Tarzan, James Bond og Fantometklubben.


== Musikkarriere ==
Naas var vokalist, gitarist, komponist, tekstforfatter og primus motor i det norske rockebandet Kaptein Tordenbrak, som startet på midten av 1990-tallet og ble oppløst høsten 1999. Bandet gav ut albumet UT og singelen «Generasjon f.eks.».
Naas var også med på en samle-CD utgitt av visegruppa Nye Skalder med sangen «Johannessens Åpenbaring», og er også i en duett med Doddo i Unge Frustrerte Menn på plata «Sosialantropologi». Under navnet Tor Ærlig jobber han sammen med sitt nye band Sofagruppen.


== Nyere tegneserieproduksjon ==


=== Forresten og Evig ung ===
Da Jippi forlag begynte å vokse opp på slutten av 1990-tallet, bestemte Naas seg for å delta i dette prosjektet. Her fikk Naas plass i antologien Forresten, og i 1998 gav Jippi ut det første Tor Ærlig-albumet, Evig ung, en serie det senere har blitt utgitt en rekke album av.
Hovedpersonen i Evig ung er Preben Mathias, som bor godt beskyttet hjemme hos sine foreldre langt opp i voksen alder. Heftene inneholder også biserier som «Elektrisk Ludoland» og «Romkameraten».
Foregått bare av Jasons Mjau Mjau var Evig ung i 1999 den andre Jippi-serien som forlot vignetten «Forresten presenterer» og ble gitt ut som egen hefteserie.


=== Hjertemosaikk ===
I 2003 begynte Jippi å gi ut Tor Ærligs nye hefteserie, Hjertemosaikk, som er mer eksperimentell enn det Naas har laget tidligere. Serien handler om tegneserieskaperen Tor Ærlig, som har flere likhetstrekk med sin skaper enn bare navnet. Så langt er det gitt ut fem hefter med Hjertemosaikk.
Naas sier om den eksperimentelle stilen i Hjertemosaikk at «Når jeg lager de «tegneserienovellene» som jeg holder på med nå for tiden, så synes jeg det er hensiktsmessig å la historien velge sin form [...]. At denne stilblandingen ble et tema i Hjertemosaikk nr.1 er vel heller et resultat av dette enn et utgangspunkt. Men når jeg tenker over det, så er det vel et poeng for meg å hele tiden prøve noe nytt. Blir vel antagelig aldri fornøyd, er jeg redd.»


=== Ser du meg nå? ===
I 2006 gav Jippi ut Ser du meg nå?, som i tegneseriemiljøet gjerne er omtalt som Norges første virkelige tegneserieroman. Romanen har 232 sider, noe som så langt er helt unikt for norske tegneserier.
Ser du meg nå? er en oppvekstskildring som først og fremst handler om de tre vennene Tom, Filip og Dyret og deres båttur fra Norge til Afrika i småbåt sommeren 1986. Blandet inn i historien finner vi en rekke tilbakeblikk til kameratenes russetid, og Toms forelskelse for Vilde spiller en viktig rolle i historien. Mye av historien er basert på Naas' egen båttur fra Norge til Afrika i 1986.


=== Andre utgivelser ===
Blant Tor Ærligs andre kjente serier finner vi stripeserien «Nr. 14», som har gått i Dagbladet og Larsons gale verden. Han har også hatt serier på trykk i Smult, SPX 2002, Den sista stenen, Det Nye og Tusj.
Tor Ærlig har dessuten laget bestillingsserier for blant andre Telenor, Cox Kommunikasjon, Air Britannia, Aschehoug og Aller Gruppen, vært med på to utgivelser fra Soldataksjonen og laget nettserien «Agent 21» for Blekkulf sammen med Tore Strand Olsen.
I Bergens Tidendes tegneseriekonkurranse vinteren 2003/2004 kom Tor Ærligs stripeserie Bøss på tredjeplass.


== Bibliografi ==
Jipling 1: Evig ung #1 (Jippi forlag, 1998)
Evig ung #1½ (Jippi forlag, 1999)
Evig ung #2 (Jippi forlag, 1999)
Evig ung #3 (Jippi forlag, 2000)
Evig ung #3½ (Jippi forlag, 2000)
Evig ung #4 (Jippi forlag, 2000)
Evig ung #5 (Jippi forlag, 2002)
Hjertemosaikk #1 (Jippi forlag, 2003)
Hjertemosaikk #2 (Jippi forlag, 2004)
Ser du meg nå? (Jippi forlag, 2006)
Hjertemosaikk #3 (Jippi forlag, 2006)
90's Love songs (Egmont serieforlaget, 2008)
Hjertemosaikk #4 (Jippi forlag, 2008)
Hjertemosaikk #5 (Jippi forlag, 2008)
Mare Frigoris (Egmont serieforlaget, 2009)
Jeg, Tor Ærlig (Egmont serieforlaget, 2010)
Apefjes, tegneserie (Cappelen Damm, 2011)
Mr. Mystisk (Jippi forlag, 2012)
Femti ord for regn (Egmont, 2013)
Ulvehjerte. Apefjes 2, ungdomsbok (Cappelen Damm, 2013)
Hele greia (Jippi forlag, 2014)
Flammetenner, ungdomsbok (Cappelen Damm, 2015)
Superfast 3000 (Jippi Forlag, 2017)


== Priser og utmerkelser ==
Ordknappen 2012 for Apefjes


== Referanser ==


== Kilder ==
Presentasjon av Tor Erling Naas i Forfatterkatalogen på Forfattersentrums nettsider


== Eksterne lenker ==
Hjemmeside
Jippi forlag – Tor Ærlig
Kaptein Tordenbraks hjemmeside